ພວກສະໜັບສະໜຸນ ກຸ່ມລັດອິສລາມ 2 ຄົນ ປະເຊີນກັບ ໂທດຕິດຄຸກ ເປັນເວລາດົນນານ
ຜູ້ຊາຍສອງຄົນ ທີ່ສະໜັບສະໜຸນ ກຸ່ມກໍ່ການຮ້າຍ ລັດອິສລາມ ປະເຊີນກັບໂທດຈຳຄຸກ ເປັນເວລາດົນນານ ໃນສະຫະລັດ.
ຜູ້ພິພາກສາຂອງລັດຖະບານກາງສະຫະລັດ ໄດ້ຕັດສິນລົງໂທດ ຊາຍຄົນນຶ່ງຈາກເມືອງ Rochester ໃນລັດນິວຢອກ ໃຫ້ຈຳຄຸກ ດົນກວ່າ 22 ປີ ໃນວັນພະຫັດວານນີ້ ຍ້ອນຜູ້ກ່ຽວພະຍາຍາມທີ່ ຈະເກັບເກນເອົາພວກກໍ່ການຮ້າຍແລະຊອກຫາເງິນທຶນໃຫ້ແກ່ ກຸ່ມລັດອິສລາມ ຄະນະໄອຍະການກ່າວວ່າ ທ້າວ Mufid Elfgeeh ແມ່ນຜູ້ເກັບ ເກນເອົາພວກກໍ່ການຮ້າຍຂອງກຸ່ມລັດອິສລາມຄົນທຳອິດທີ່ຖືກ ຈັບໄດ້ແລະມີຄວາມເຊື່ອໝັ້ນວ່າການລົງໂທດຜູ້ກ່ຽວເປັນເວລາ ດົນນານຈະເຮັດໃຫ້ສະຫະລັດມີຄວາມປອດໄພຕື່ມ ຂຶ້ນ ອີງຕາມສຳນວນຟ້ອງຂອງລັດຖະບານແລ້ວ ທ້າວ Elfgeeh ໄດ້ທຳການເກັບເກນແລະໄດ້ ໃຫ້ການສະໜັບສະໜຸນ ທາງດ້ານການເງິນ ພ້ອມທັງເອກກະສານ ແລະ ການຊ່ອຍເຫລືອ ອື່ນໆ ແກ່ຜູ້ຊາຍສອງຄົນເດີນທາງໄປຊີເຣຍໃນປີ 2014 ແລະເຂົ້າຮ່ວມກຸ່ມລັດອິສລາມທີ່ ນັ້ນ ທ້າວ Elfgeeh ບໍ່ໄດ້ຮູ້ຈັກວ່າບຸກຄົນທັງສອງເປັນຜູ້ສົ່ງຂ່າວໃຫ້ແກ່ອົງການສັນຕິບານກາງ ຫຼືເອັຟບີອາຍຂອງສະຫະລັດ ນອກນັ້ນ ຜູ້ກ່ຽວຍັງໄດ້ໃຊ້ຕາໜ່າງສື່ສັງຄົມເຜີຍແຜ່ຂໍ້ມູນກ່ຽວກັບກຸ່ມລັດອິສລາມ ແລະກຸ່ມ ຫົວຮຸນແຮງຈັດອື່ນໆພ້ອມທັງໃຫ້ຄຳໝັ້ນສັນຍາທີ່ຈະໃຫ້ການສະໜັບສະໜຸນຂອງຜູ້ກ່ຽວຕໍ່ ພວກກໍ່ການຮ້າຍ ພ້ອມດຽວກັນ ໃນວັນພະຫັດວານນີ້ ສານລັດຖະບານກາງໄດ້ຕັດສິນລົງໂທດຊາຍຄົນນຶ່ງ ຈາກລັດອາຣິໂຊນາ ໃນຂໍ້ຫາ ພົວພັນກັບພວກກໍ່ຮ້າຍ ຮວມທັງ ວາງແຜນກັບໝູ່ ທີ່ຢູ່ຫ້ອງ ດຽວກັນ ໂຈມຕີຄ້າຍທະຫານ ສູນກາງການຄ້າ ແລະ ການແຂ່ງຂັນຊູເປີ້ໂບລ ປີ 2015 ທີ່ ເມືອງ Glendale ໃນລັດອາຣິໂຊນາ ທ້າວ Abdul Malik Abdul Kareem ປະເຊີນກັບການຕິດຄຸກ 45 ປີ ເວລາຜູ້ກ່ຽວຖືກຕັດ ສິນລົງໂທດໃນທ້າຍປີນີ້